b'\n_START_ARTICLE_\nBangladeshin itsen\xc3\xa4isyyssota\n_START_SECTION_\nSodan syttyminen\n_START_PARAGRAPH_\nPakistanin Bengalin kodinturvajoukot nousivat kapinaan maaliskuussa 1971. Ne hy\xc3\xb6kk\xc3\xa4siv\xc3\xa4t muiden kansallisten ryhmien kuten biharien kimppuun. Biharit toimivat l\xc3\xa4nsipakistanilaisten tukijoina. Tapahtui verinen joukkomurha, ja bengalilaiset ryhtyiv\xc3\xa4t sissisotaan l\xc3\xa4nsipakistanilaisia joukkoja vastaan. L\xc3\xa4nsipakistanilaisten arveltiin murhanneen kolme miljoonaa ihmist\xc3\xa4 Bengalissa vuonna 1971. Intia joutui vastaanottamaan noin kymmenen miljoonaa bengalilaista pakolaista.\n_START_SECTION_\nIntian v\xc3\xa4liintulo\n_START_PARAGRAPH_\nIntian p\xc3\xa4\xc3\xa4ministeri Indira Gandhi teki syksyll\xc3\xa4 1971 matkan Lontooseen, Pariisiin ja Washingtoniin kertoakseen It\xc3\xa4-Pakistanin tapahtumista. H\xc3\xa4n ei saanut l\xc3\xa4nsivalloilta apua Pakistanin painostamiseen. YK oli voimaton puuttumaan It\xc3\xa4-Pakistanin tapahtumiin. Sen sijaan Gandhin johtama Intia puuttui tapahtumiin 3. joulukuuta 1971, ja Intian armeija hy\xc3\xb6kk\xc3\xa4si It\xc3\xa4-Pakistaniin. Se kukisti kahdessa viikossa l\xc3\xa4nsipakistanilaiset joukot ja joutui sen j\xc3\xa4lkeen suojelemaan niit\xc3\xa4 raivoavilta bengalilaisilta. It\xc3\xa4-Pakistan ja Intia solmivat avunantosopimuksen. Zulfikar Ali Bhutto vapautti \xc5\xa1eikki Mujibur Rahmanin, joka sai hallittavakseen uuden Bangladeshin valtion. Mukti Bahini -sissiliike jatkoi taisteluja Bangladeshin uudessa valtiossa.\n_START_SECTION_\nJ\xc3\xa4lkiselvittelyj\xc3\xa4\n_START_PARAGRAPH_\nBangladeshin oikeusistuimissa k\xc3\xa4siteltiin 2010-luvulla itsen\xc3\xa4isyyssodan aikaisia sotarikoksia. Kahta tunnettua poliitikkoa syytettiin kansanmurhasta ja heid\xc3\xa4t hirtettiin marraskuussa 2015. Tuomitut olivat 2010-luvun islamistisen oppositiopuolueen johtaja Ali Ahsan Mohammad Mujahid ja nationalistipuolueen entinen kansanedustaja Salauddin Chowdhury. Mujahid tuomittiin muun muassa \xc3\xa4lymyst\xc3\xb6n murhista ja Chowdhury kansanmurhasta.'